รับฟังก่อนคลอดกองอาเซียน
ก.ล.ต. เปิดรับฟังความคิดเห็นก่อนคลอดเกณฑ์ขายหน่วยลงทุนต่างประเทศ (CIS)
21 เม.ย. 2555

ก.ล.ต. เปิดรับฟังความคิดเห็นก่อนคลอดเกณฑ์ขายหน่วยลงทุนต่างประเทศ (CIS) 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. จะเปิดรับฟังความคิดร่างประกาศวันที่ 24 เม.ย.นี้ ก่อนจะคลอดเกณฑ์มีผลบังคับใช้ออกมา
ก.ล.ต.ได้อนุญาตให้มีการเสนอขายหน่วยของโครงการจัดการลงทุนต่างประเทศในกลุ่มอาเซียน (ASEAN Collective Investment Scheme : ASEAN) หรือ CIS ขายเฉพาะผู้ลงทุนสถาบัน และนักลงทุนไฮเน็ตเวิร์ก ภายในครึ่งแรกปี 2555 ส่วนนักลงทุนรายย่อยมีแผนดำเนินการสิ้นปีนี้ สำหรับ CIS เป็นส่วนหนึ่งของแผนปฏิบัติการด้านการเปิดเสรีตลาดทุนรองรับการเปิดเสรีอาเซียน หรือ AGE ในปี 2558 ซึ่งจะเอื้อให้เกิดการเสนอขายหลักทรัพย์ข้ามพรมแดนในกลุ่มอาเซียนและเสริมสร้างศักยภาพตลาดทุนอาเซียนให้เทียบเคียงสากล และยังเป็นการเพิ่มทางเลือกในการลงทุนที่น่าสนใจให้กับผู้ลงทุนสถาบัน และไฮเน็ตเวิร์ก (Accredited Invester – AI) 
ทั้งนี้ ก.ล.ต.จะกำหนดหลักเกณฑ์ที่สำคัญ เช่น ต้องเสนอขายผู้ลงทุนสถาบันและผู้ลงทุนรายใหญ่ที่มีประสบการณ์ลงทุน ฐานะ หรือรายได้ตามที่กำหนด ผู้บริหารจัดการ CIS ต้องอยู่ภายใต้การกำกับดูแลของหน่วยงานกำกับดูแล หรือ ก.ล.ต. ในประเทศกลุ่มอาเซียนที่เป็นสมาชิกขององค์กร ก.ล.ต.นานาชาติ (International Organization of Securities Commissions : IOSCO) และลงนามในข้อตกลงในการแลกเปลี่ยนข้อมูลด้านการกำกับดูแล รวมทั้งผู้บริหารจัดการ CIS
นอกจากนี้ การเสนอขาย CIS ในประเทศไทย ต้องตั้งบริษัทหลักทรัพย์ไทยที่มีใบอนุญาตประกอบธุรกิจเป็นนายหน้าซื้อขายหลักทรัพย์เป็นตัวแทนขายหน่วยลงทุน ทำเอกสารเสนอขายเป็นภาษาไทย 
นายธวัชชัย พิทยโสภณ ผู้อำนวยการ ก.ล.ต. กล่าวว่า การออกเกณฑ์ CIS เพื่อให้การเสนอขายหน่วยลงทุนข้ามพรมแดนมีมากขึ้นในกลุ่มอาเซียน หลังจากเสรีอาเซียนในอีก 2 ปีข้างหน้านี้ 
ด้านกองทุนรวมต่างประเทศ จะมีความแตกต่างจากกองทุนรวมไทย คือ กองทุนต่างชาติ จะเกิดจากบริษัทลงทุนที่ลงทุนซื้อๆ ขายๆ หุ้น หรือถือหุ้นเพื่อรับเงินปันผล หรือเป็นกองทรัสต์ขายให้นักลงทุน โดยไม่ประสงค์เข้าไปบริหารจัดการ ขณะที่กองทุนไทยตั้งโดยบริษัทหลักทรัพย์จัดการกองทุนรวม (บลจ.) ซึ่งตัว บลจ.เอาโครงการจดทะเบียนออกหน่วยลงทุนขาย